[Video] Heinz sê jammer ná video oor plaasmoorde storm ontketenHeinz Winckler (‘n Skermskoot uit die video) Die Afrikaanse sanger Heinz Winckler het hom die afgelope naweek tot sosiale media gewend om om verskoning te vra vir ŉ video oor plaasmoorde wat ŉ storm om die sanger se kop laat losbars het. Winckler het op 26 Oktober ŉ video op Facebook gedeel waarin hy sê dat die “fokus van plaasmoorde waarskynlik op die verkeerde plek is” en dat hy nie glo dit gaan enigiets aan dié kwessie verander as mense Maandag (30 Oktober) in hul massas gaan swart dra in solidariteit met die boere en families wat die afgelope paar jaar hul lewe in plaasaanvalle verloor het nie. Duisende Suid-Afrikaners dra Maandag swart ná ŉ versoek van Chris Loubser – die boer wat die hartroerende video gemaak het nadat Joubert Conradie (47) verlede Dinsdag ná ŉ aanval op ŉ plaas in die Klapmuts-omgewing tussen Stellenbosch en die Paarl gesterf het. Loubser het in die video vertel hoe Conradie se dood hom én die gemeenskap as ŉ geheel geruk het en versoek dat mense wat die video kyk Maandag swart aantrek ter ondersteuning van die land se boere. Winckler het verder ook in die video gesê die buiteland het hul eie kwessies soos terreuraanvalle en dat daardie mense se lewe ook in gevaar is, maar dat dié kwessie deur Suid-Afrikaners opgelos behoort te word omdat dit “ons eie kwessie” is. Hy het ook aangevoer dat plaasmoorde volgens hom nié ŉ raskwessie is nie. “Ons gaan nie die kwessie van plaasmoorde oplos as ons nie na die ware oorsaak daarvan kyk nie. Dis nie ŉ raskwessie nie. Ons maak dit ŉ raskwessie en dit bekommer my dat ons dit so doen. Dis nie hoe ons ŉ beter nasie gaan word nie. Ek het hierdie begeerte om te sê: Ek stem saam met die mense dat iets moet verander en dat plaasmoorde moet endkry. Maar die vraag is, wat moet ons doen? Gaan dit help om Maandag swart te dra? Met alle respek, ek dink nie so nie. Ek dink nie dit gaan ŉ blywende uitwerking hê nie. Mense mag dalk beter voel vir ŉ enkele dag, maar hoe gaan ons dit op lang termyn verander?” het die sanger laat hoor. Hy het ook gesê die “algemene mening” dat plaasmoorde uit “haat vir wit boere” gebeur “weens kwessies van die verlede” is waarskynlik onakkuraat. “Die algemene mening oor waarom plaasmoorde plaasvind, is dat die land vol moorddadige mense is wat wit boere haat weens die verlede. En nou probeer dié moordenaars soveel moontlik [wit boere] doodmaak. Ander menings is dat [die moordenaars en verdagtes] bloot misdadigers is wat wil steel. Ek dink egter nie dis die kwessie nie. Wat ons moet onthou, is dat ons in ŉ ongesonde en disfunksionele samelewing leef. Die meerderheid, miljoene mense, het grootgeword sonder om die waardes te leer wat die gemiddelde Afrikaanse persoon, ek veralgemeen sommer, tydens sy grootwordjare in ŉ Christelike agtergrond leer. Ons leef in ŉ land waar baie kinders sonder ŉ pa grootword.” Volgens hom is die kwessie van plaasmoorde eerder ŉ maatskaplike kwessie. “Wat as jy grootgeword het in ŉ plakkershut as een van agt kinders en grootgemaak is deur jou ouma? Jy ken nie eens jou pa nie en jou ma moet probeer geld maak in die stad. As jong seun soek jy dan na ŉ doel in die lewe en jy kry dit nie van jou pa nie – [tydens jou grootwordjare kry jy dus] ook geen sin vir reg en verkeerd nie. Jou voorbeeld is meestal maar ŉ bende vir wie jy slegte dinge moet doen. Dít word dan jou normaal. Die moorde op plase is baie meer ingewikkeld as wat mense dink – daar is ŉ rede hoekom mense uitdraai soos hulle doen. Dit maak dit nie reg nie. Maar dis steeds nie wys om dit ŉ raskwessie te maak nie. Om na die Verenigde Nasies te hardloop gaan nie die kwessie oplos nie. Dis ons probleem om op te los. Hoe doen ons dit? Ek weet nie. Maar wat duidelik is, is dat plaasmoorde die simptoom is van ŉ groter kwessie. Moet moordenaars opgesluit word? Ja. Gaan die kwessie verander as ons swart dra? Ek dink nie so nie. Meer mense gaan dalk bewus word van die probleem. Maar die probleem gaan daar bly. Tensy ons as mense saam opstaan en sê: Nou stop dit.” Dié video is bykans 500 000 keer gekyk en meer as 7 000 keer op sosiale media gedeel. Die sanger is wyd gekritiseer en die video het meer as 11 000 kommentare uitgelok. Die meeste kommentare was van ŉ negatiewe aard wat die sanger gekritiseer het dat hy nie die kwessie verstaan nie en dat sy video nié respek toon teenoor die boere wat in die plaasmoorde oorlede is nie. Talle sosialemediagebruikers het ook gesê om swart te dra, gaan nie daaroor om die kwessie nou op te los nie, maar om solidariteit te toon met dié wat hul lewe verloor het. “Niemand is so blind soos hy wat nie wil sien nie,” het Yolandi Trollip laat hoor. “[Dit] maak nie saak hoe jy grootgeword het nie, jy het ŉ keuse met elke aksie in jou lewe,” het Wilme Kotze geskryf. Duisende sosialemediagebruikers het gesê die sanger is “oningelig” en dat die kwessie van plaasmoorde wél ŉ raskwessie is. “Ek het dit [al die negatiewe kommentare] nie verwag nie,” het die sanger die afgelope naweek in ŉ video laat hoor. “Baie mense het geweldig aanstoot geneem en vir my vreeslik kwaad geraak. Ek kry verskriklike boodskappe wat dit duidelik laat blyk dat ek ŉ klomp mense kwaad gemaak en ontstel het. Daarvoor wil ek diep om verskoning vra. Ek is baie jammer – dat ek jou ontstel het en dat ek dit laat lyk het asof ek nie simpatie met die boere het nie. Dit was glad nie my bedoeling nie en dit is nie die waarheid nie. “Ek is lief vir die Afrikanermense; ek is self Afrikaans. Moet my nie verkeerd verstaan nie. Ek is Afrikaans, maar ook ŉ Suid-Afrikaner. My hart gaan nie net uit aan die boere wat vermoor word en die mense wat agtergelaat is nie. Dit gaan ook uit aan die meer as 19 000 ander mense wat in die afgelope jaar vermoor is en die mense wat hulle agtergelaat het. “Die hart van die video was om te sê: Kom ons staan saam as Suid-Afrikaners van alle rasse en kulture teen die donkerte wat in ons land is. Kom ons bid saam dat daar uitkoms sal wees. Kom ons vertrou op die Here, dat Hy ons bymekaar en ŉ einde gaan bring aan al hierdie dinge wat so negatief is. Dit is my hart en dis wat ek probeer sê het. As dit nie so oorgekom het nie, vra ek om verskoning. Ek is lief vir Afrikaanse mense; ek is lief vir swart mense, gekleurde mense, Asiërs en almal in die land. Ek glo ons het ŉ helder toekoms as ons kan saamstaan. Mag Maandag ŉ rooiletterdag wees op ŉ positiewe manier.” Die sanger het sedert die naweek nog nie weer gereageer op die negatiewe kommentaar wat die tweede video ontlok het nie. https://www.facebook.com/HeinzWinckler/videos/10156027141195757/ https://www.facebook.com/HeinzWinckler/videos/10156021260535757/